钦定古今图书集成/明伦汇编/宫闱典/第090卷 > 淮阳公主 下嫁王承庆 > 新平公主 下嫁裴玪 又嫁姜庆初
## 钦定古今图书集成/明伦汇编/宫闱典/第090卷 > 淮阳公主 下嫁王承庆 > 新平公主 下嫁裴玪 又嫁姜庆初

按《唐书公主列传》：“新平公主，常才人所生。幼智敏，习
知图训，帝贤之。下嫁裴玪，又嫁姜庆初。庆初得罪，主
幽禁中，薨大历时。”按《姜谟传》：“谟子确，确子晈，晈子
庆初生方晬，帝许尚主。后沦谪二十馀年。天宝初，晈
甥李林甫为宰相，为帝言之，始命以官，袭楚国公。十
载，尚新平公主。”新平故尝归裴玪，玪卒，乃降庆初。主
慧淑，闲文墨，帝贤之，历肃、代朝，恩礼加重，庆初亦得
幸。旧制，驸马都尉多不拜，正官，特拜。庆初太常卿，会
修植建陵，诏为之使，误毁连冈，代宗怒，下吏论不恭，
赐死，建陵使史忠烈等皆诛。裴玪子仿亦削官，主幽
禁中，大历十年薨。故事，太常职奉陵庙。开元末，濮阳
王彻为宗正卿，有宠，始请宗正奉陵。天宝中，张垍以
主婿任太常，故复旧。及庆初败，又以陵庙归宗正云。